on the Action Plan on Military Mobility

1.Johdanto: sotilaallisen liikkuvuuden parantaminen EU:ssa

Unionin tilasta vuonna 2017 pitämässään puheessa puheenjohtaja Juncker korosti, miten tärkeää on luoda todellinen Euroopan puolustusunioni vuoteen 2025 mennessä. EU toteuttaa jo toimia, joilla pyritään rakentamaan tehokkaampi, reagoivampi ja yhtenäisempi unioni, joka pystyy ajamaan EU:n yhteisiä etuja ja painopisteitä edistettäessä rauhaa ja varmistettaessa EU-kansalaisten ja EU:n alueiden turvallisuus. Tällaisia toimia peräänkuulutetaan myös EU:n ulko- ja turvallisuuspoliittisessa globaalistrategiassa. Euroopan puolustusalan toimintasuunnitelma ja erityisesti Euroopan puolustusrahasto osoittavat, että unioni on sitoutunut toteuttamaan määrätietoisia toimia jäsenvaltioiden tukemiseksi. Sotilaallisen liikkuvuuden parantaminen Euroopan unionissa on yksi tässä tarvittavista käytännön toimenpiteistä. Se edistää sellaisen unionin rakentamista, joka antaa suojaa ja jossa eurooppalainen yhteisvastuu ja keskinäinen avunanto pannaan tehokkaasti täytäntöön.

Kaksikymmentäviisi EU:n jäsenvaltiota on päättänyt sisällyttää sotilaallisen liikkuvuuden niihin tiukempiin sitoumuksiin, joita ne ovat tehneet 11. joulukuuta 2017 käynnistetyn pysyvän rakenteellisen yhteistyön puitteissa. Myös neuvosto antoi 6. maaliskuuta 2018 suosituksen etenemissuunnitelmasta pysyvän rakenteellisen yhteistyön täytäntöönpanoa varten sekä päätöksen pysyvässä rakenteellisessa yhteistyössä kehitettävien hankkeiden luettelosta. Joulukuussa 2017 sotilaallinen liikkuvuus lisättiin uusiin yhteisiin ehdotuksiin , jotka koskevat heinäkuussa 2016 annetun EU:n ja Naton yhteisen julistuksen täytäntöönpanoa. Joulukuussa 2017 kokoontunut Eurooppa-neuvosto pyysi korkeaa edustajaa, komissiota ja EU:n jäsenvaltioita edistämään sotilaallista liikkuvuutta koskevaa työtä sekä pysyvän rakenteellisen yhteistyön että EU:n ja Naton yhteistyön puitteissa.

EU:n lähestymistavan pääperiaatteet

Tämä toimintasuunnitelma on jatkoa marraskuussa 2017 annetulle yhteiselle tiedonannolle sotilaallisen liikkuvuuden parantamisesta EU:ssa, ja se pohjautuu Euroopan puolustusvirastoon perustetun rajat ylittäviä sotilaskuljetuksia Euroopassa käsittelevän tilapäisen työryhmän laatimaan etenemissuunnitelmaan. Toimintasuunnitelman tarkoituksena on luoda johdonmukainen kehys nykyisille ja tuleville ohjelmille, hankkeille, aloitteille ja toimille. Tämä mahdollistaa EU:n toiminnan tiiviimmän koordinoinnin, lujittaa jäsenvaltioiden välistä yhteisvastuuta ja kasvattaa EU:n lisäarvoa.

Sotilasvoimien parempi liikkuvuus EU:ssa ja sen ulkopuolella parantaa Euroopan turvallisuutta, sillä se mahdollistaa EU:n jäsenvaltioiden nopeamman toiminnan omien puolustustarpeidensa ja velvollisuuksiensa mukaisesti, jolloin kyseeseen voivat tulla sekä yhteisen turvallisuus- ja puolustuspolitiikan operaatiot että kansalliset ja monikansalliset toimet (esim. Naton puitteissa).

Keskeinen tekijä tämän toimintasuunnitelman täytäntöönpanossa on tiivis yhteistyö EU:n jäsenvaltioiden ja niiden kaikkien asianomaisten toimijoiden kanssa. Tässä kunnioitetaan täysimääräisesti EU:n jäsenvaltioiden suvereniteettia omalla kansallisella alueellaan ja joukkojen liikkeitä koskevissa kansallisissa päätöksentekoprosesseissa. Myös toimissa, joilla pyritään parantamaan yhteistyötä unionin toimielinten, virastojen ja elinten ja EU:n jäsenvaltioiden toimivaltaisten kansallisten viranomaisten välillä, otetaan täysimääräisesti huomioon asianomaisten toimijoiden erilaiset toimivallat. Tämän toimintasuunnitelman ja pysyvään rakenteelliseen yhteistyöhön liittyvän sotilaallista liikkuvuutta koskevan hankkeen välillä on varmistettava tiivis koordinointi, jotta tulokset olisivat toisiaan täydentäviä.

Tärkeää on myös yhteisen julistuksen täytäntöönpanon yhteydessä toteutettava laajempi yhteistyö Naton kanssa sotilaallisen liikkuvuuden alalla. Joulukuussa 2017 annettujen neuvoston päätelmien mukaisesti yhteistyö ja kuuleminen Naton kanssa toteutetaan henkilöstötasolla säännöllisin kokouksin kaikkien sotilasvoimavarojen (maa-, meri- ja ilmavoimat) liikkuvuuden osalta. Tavoitteena on varmistaa johdonmukainen lähestymistapa ja synergiat EU:n ja Naton välillä, jotta voidaan puuttua tehokkaasti olemassa oleviin esteisiin, mukaan lukien oikeudelliset sekä infrastruktuuriin ja menettelyihin liittyvät esteet, sotilashenkilöstön ja -varustuksen liikkumisen ja rajanylitysten helpottamiseksi ja nopeuttamiseksi suvereeneja kansallisia päätöksiä täysimääräisesti noudattaen. Tätä yhteistyötä viedään eteenpäin täyden avoimuuden ja läpinäkyvyyden hengessä, siinä kunnioitetaan molempien järjestöjen itsenäistä päätösvaltaa ja menettelyjä, se perustuu osallistavuuden ja vastavuoroisuuden periaatteisiin eikä se vaikuta yhdenkään jäsenvaltion turvallisuus- ja puolustuspolitiikan erityisluonteeseen. Kaikkien asianomaisten toimijoiden välisen vuorovaikutuksen tavoitteena on optimaalinen koordinointi ja tehokkuus kaikkien synergioiden hyödyntämiseksi.

Rajat ylittäviä sotilaskuljetuksia käsittelevän tilapäisen työryhmän tulokset

Tämä toimintasuunnitelma pohjautuu Euroopan puolustusvirastoon perustetun tilapäisen työryhmän laatimaan sotilaallisen liikkuvuuden etenemissuunnitelmaan. Työryhmä perustettiin viraston johtokunnan päätöksellä syyskuussa 2017. Tilapäisen työryhmän laatimassa etenemissuunnitelmassa määritellään sotilaallisen liikkuvuuden parantamiseen liittyvät tehtävät, vastuut ja kunnianhimoiset aikatavoitteet seuraavien neljän näkökohdan osalta: oikeudelliset näkökohdat: tulli; sotilaalliset vaatimukset, mukaan lukien infrastruktuureihin liittyvät sotilasstandardit; ja luvat rajat ylittävään liikkumiseen, mukaan lukien diplomaattiset selvitykset. Euroopan puolustusviraston johtokunta ilmaisi tyytyväisyytensä etenemissuunnitelmaan 9. helmikuuta 2018 ja antoi virastolle tehtäväksi jatkaa työtä sotilaallisen liikkuvuuden parantamiseksi muun muassa tämän toimintasuunnitelman täytäntöönpanon puitteissa ja raportoida johtokunnalle vuosittain saavutetusta edistyksestä.

Lisäksi EU:n jäsenvaltiot osallistuvat moniin Euroopan puolustusviraston edistämiin yhteistyöhankkeisiin ja aloitteisiin, joita ovat muun muassa liikkumisen ja kuljetusten hankeryhmä (Project Team Movement and Transport), EU:n multimodaalinen liikennekeskus (Multimodal Transport Hub) ja diplomaattisten selvitysten tekninen järjestely.

2.Määritellyt toimet

2.1 Sotilaalliset vaatimukset

Sotilaallisten vaatimusten määrittely ja niistä sopiminen EU:n ja sen jäsenvaltioiden tarpeet huomioon ottaen muodostaa lähtökohdan sellaiselle tehokkaalle EU:n laajuiselle toimintamallille, joka kattaa kaikki muut seuraavissa jaksoissa määritellyt toimet. Näihin vaatimuksiin olisi sisällyttävä myös sotilaallisessa liikkuvuudessa tarvittavan infrastruktuurin määrittely. Tämä edellyttää, että EU:n jäsenvaltiot noudattavat valtionhallinnon laajuista toimintamallia ja ottavat työhön mukaan myös muut kansalliset toimivaltaiset viranomaiset puolustusministeriön lisäksi.

Keskeiset toimet EU:n tasolla: ·Euroopan ulkosuhdehallinto / EU:n sotilasesikunta määrittelee sotilaalliset vaatimukset tiiviissä yhteistyössä EU:n jäsenvaltioiden, komission ja asianomaisten unionin virastojen ja elinten (mukaan lukien Euroopan puolustusvirasto) kanssa ja tarvittaessa Natoa kuullen. ·Neuvostoa pyydetään käsittelemään ja hyväksymään sotilaalliset vaatimukset vuoden 2018 puoliväliin mennessä ja ottamaan tähän työhön mukaan asianomaiset valmisteluelimet, mukaan lukien EU:n sotilaskomitea.

2.2 Liikenneinfrastruktuuri